Nr. 22 din 13.10.2025

**Raport de specialitate cu privire la analiza solicitării de ajustare a tarifelor practicate de operatorul SC Supercom SA în baza Contractului de concesiune nr. 1277/2018**

Operatorul SC Supercom SA a transmis prin adresa nr. 8829/18.09.2025, înregistrată la sediul ADI sub nr. 2505/19.09.2025, *„Cererea de ajustare a tarifelor aferente Contractului de delegare prin concesiune a activităților de colectare și transport a deșeurilor nr. 1277/2018”.*

Această solicitare a fost depusă în conformitate cu prevederile art. 54, alin. (5) și (6) din Ordinul ANRSC nr. 640/2022, cu modificările și completările ulterioare din Ordinul ANRSC nr. 324/2025: alin. (5) și (6): *„(5) După stabilire, ajustarea sau modificarea tarifelor aferente activităţilor de salubrizare se aprobă de către autorităţile administraţiei publice locale ale unităţilor/subdiviziunilor administrativ-teritoriale sau, după caz, de asociaţiile de dezvoltare intercomunitară la solicitarea operatorilor, o singură dată pe an, cu intrare în vigoare la data de 1 ianuarie a anului următor, cu excepţia cazurilor în care:*

*a) survin modificări legislative care influenţează nivelul tarifelor, precum instituirea sau modificarea de taxe, impozite şi contribuţii obligatorii datorate către bugetul de stat sau creşterea salariului minim brut pe ţară garantat în plată, iar acestea trebuie acordate începând cu data stabilită în actele normative care le ordonă;*

*b) intervin modificări majore ale unuia sau mai multor elemente de cheltuieli, determinate de majorarea preţurilor de achiziţie din piaţa energiei, combustibilului sau a amortizării, care au o influenţă în creşterea nivelului tarifului cu mai mult de 10%;*

*c) rata inflaţiei, pe o perioadă de 3 luni consecutive, depăşeşte 5%.*

*(6) Pentru aprobarea ajustării tarifului/tarifelor, operatorii transmit anual, până la data de 20 septembrie a anului curent, către autorităţile administraţiei publice locale ale unităţii/subdiviziunii administrativ-teritoriale sau, după caz, către asociaţia de dezvoltare intercomunitară, următoarele documente:*

*a) cererea de aprobare a ajustării tarifului/tarifelor, cu precizarea nivelului tarifului/tarifelor solicitat(e);*

*b) fişa de fundamentare a nivelului fiecărui tarif solicitat, întocmită în conformitate cu modelul dedicat din anexele nr. 2a) - 2j) la prezentele norme metodologice;*

*c) memoriul tehnico-economic justificativ, potrivit modelului din anexa nr. 4 la prezentele norme metodologice, în care se completează doar partea introductivă a acestuia, cu specificarea parametrului de ajustare şi a perioadei avute în vedere la calculul coeficientului de indexare cu evoluţia indicelui preţurilor de consum, fără a se completa tabelele aferente elementelor de cheltuieli.”*

În urma depunerii documentelor, aparatul tehnic al Asociației a verificat conformitatea acestora, raportat la Normele incidente.

Așa cum am precizat încă din partea introductivă a prezentului Raport, Operatorul SC Supercom SA a transmis solicitarea de ajustare a tarifelor precticate în baza contractului de concesiune nr. 1277/2018 în data de 18.09.2025, prin urmare, primul termen prevăzut de art. 54, alin. (5) cu privire la depunerea solicitărilor până la data de 20 septembrie a anului curent, a fost respectat.

Așa cum reiese din adresa de înaintare a solicitării de modificare a tarifelor din anul 2023, adresă pe care operatorul a anexat-o ca document în prezenta solicitare de ajustare, tarifele au fost depuse în luna iulie 2023, prin urmare, ultima lună luată în considerare la calculul costurilor de la acea dată a fost iunie 2023. Actuala solicitare a fost depusă în luna septembrie 2025. Prin urmare, intervalul de referință este stabilit legal și corect pentru perioada iunie 2023-august 2025, respectiv 27 luni, iar Indicele prețurilor de consum total calculat și comunicat de INS este de 16,25%.

Aparatul tehnic al ADI a analizat solicitarea depusă și în vederea verificării indicelui prețurilor de consum total, care se aplică la ajustarea tarifelor de salubrizare și a solicitat Direcției Generale de Statistică Bistrița-Năsăud, transmiterea acestui indice pentru perioada iunie 2023- august 2025, perioadă de referință calculată conform art. 33, alin.(1) și (1^2) lit. b) din Ordinul nr. 640/2022 cu modificările și completările ulterioare: *„(1) Tarifele pentru activităţile specifice serviciului de salubrizare se ajustează, la cererea operatorilor, cel mult până la nivelul rezultat din aplicarea coeficientului de indexare cu evoluţia indicelui preţurilor de consum total, calculat pentru perioada cuprinsă între luna de referinţă corespunzătoare stabilirii sau, după caz, precedentei aprobări şi luna celui mai recent indice publicat de Institutul Naţional de Statistică la data solicitării, fără a se modifica cantitatea, volumul sau, după caz, suprafaţa programată avută în vedere la fundamentarea anterioară. (...) (1^2) Luna de referinţă corespunzătoare precedentei aprobări este ultima lună până la care operatorul a fundamentat cheltuielile aferente tarifului aprobat anterior, respectiv: (...) b) ultima lună avută în vedere la fundamentarea cheltuielilor de către operator, în cazul în care tariful aprobat anterior a făcut obiectul unei proceduri de modificare.”*

Direcția Generală de Statistică Bistrița-Năsăud a răspuns prin adresa nr. 1753/10.10.2025, înregistrată la ADI Deșeuri BN sub nr. 2740/10.10.2025. Indicele prețurilor de consum transmis prin adresa antemenționată, este același cu cel aplicat de Operator în calulul ajustării tarifelor, din cererea depusă, și anume, 116,25% (rata inflației- 16,3%)

În conformitate cu prevederile art. 33, alin. (3) și (4) ale Ordinului ANRSC nr. 640/2022, cu modificările și completările ulterioare:

*„(3) Ajustarea tarifului se face prin aplicarea coeficientului de indexare cu evoluţia indicelui preţului de consum total (IPC total) la total cheltuieli de exploatare, fără a fi necesară fundamentarea elementelor de cheltuieli.*

*(4) În hotărârea/decizia de aprobare a ajustării tarifelor se menţionează nivelul tarifelor ajustate, precum şi perioada luată în calcul la determinarea indicelui preţului de consum total, cuprinsă între luna de referinţă care a stat la baza stabilirii sau ajustării/modificării precedente şi luna până la care se calculează ajustarea, faţă de care se va determina nivelul ulterior al parametrului de ajustare.”*

Solicitarea de ajustare a tarifelor este fundamentată de o evoluție accelerată a inflației în perioada de după ultima aprobare a tarifelor, respectiv, iunie 2023 și până în august 2025.

Este de reținut faptul că, începând din data de 1 iulie 2025 a fost ridicată plafonarea pentru energia electrică și pentru asigurări, că salariul minim pe economie s-a majorat începând cu data de 1 ianuarie 2025, că rata inflației a impactat prețurile aferente tuturor elementelor de cost pe care se fundamentează tarifele: Combustibil, lubrifianți, piese auto, reparații, materii prime și materiale consumabile, etc.

Astfel, se impune luarea în calcul a opțiunii și obligativității ajustării tarifelor în vederea prezervării echilibrului contractual.

În urma analizei documentelor prezentate de Operator, aparatul tehnic al Asociației a constatat că variația tarifelor propuse spre aprobare, prin raportare la tarifele practicate în prezent de către SC Supercom SA, rezultă exclusiv din aplicarea parametrului de ajustare transmis de INS cu IPC total pentru perioada iunie 2023- august 2025= 116,25% (rata inflației= 16,3%).

Astfel, s-a verificat și constatat faptul că toate cele 13 categorii de tarife înaintate au fost fundamentate în conformitate cu rigorile legale și contractuale.

Fundamentarea tarifelor propuse spre ajustare s-a realizat în conformitate cu prevederile art. 34 al Ordinului ANRSC nr. 640/2022, cu modificările și completările ulterioare și anume, prin aplicarea parametrului de ajustare la Cheltuielile de exploatare.

În conformitate cu prevederile antemenționate, Cheltuielile financiare (ratele creditelor pentru finanțarea investițiilor puse în sarcina operatorului) nu se ajustează, această prevedere fiind respectată în tocmai.

De asemenea, conform art. 34 din Ordin, și cota de profit din structura fișelor de fundamentare, a rămas nemodificată (10%), așa cum aceasta a fost stabilită la momentul delegării Contractului, însă, este influențată procentual prin ajustarea cheltuielilor de exploatare.

Având în vedere faptul că Valoarea totală a prestației se calculează ca sumă dintre cheltuielile de exploatare pentru care se aplică parametrul de ajustare, cheltuielile financiare în cuantum nemodificat și rata contractuală a profitului cu influență din ajustarea cheltuielilor de exploatare, procentul de ajustare reieșit din calcul la valoarea finală a tarifelor este mai mic decât IPC transmis de INS de 116,25%, având o variație între 115,62% și 116,24% (în funcție de influența cheltuielilor financiare în structura elementelor de cost din fiecare tarif).

Mai mult, conform noilor modificări introduse prin Ordinul ANRSC nr. 324/2025 la art. 5, alin. (2): *„(2) Toate tarifele prevăzute la alin. (1) se fundamentează/se ofertează obligatoriu în lei/tonă.”* , urmând ca ADI în cadrul Hotărârii AGA să calculeze și să aprobe și tarifele în lei/persoană/lună și în lei/mc, împreună cu calculul tarifelor pentru gestionarea deșeurilor aferente activităților desfășurate de operatori pe fluxul deșeurilor municipale.

În concluzie, ajustarea tarifelor propuse spre aprobare de Operatorul SC SUPERCOM SA s-a făcut prin respectarea metodologiei prevăzute de Ordinul A.N.R.S.C nr. 640/2022 cu modificările și completările ulterioare cu respectarea structurii menționate la art. 35, cu aplicabilitate în Anexele 2a)-2j), **iar solicitarea este justificată legal și economic.**

Tarifele propuse spre aprobare sunt următoarele:

|  |  |  |  |
| --- | --- | --- | --- |
| **Nomenclatorul cu denumirea tarifelor** | | **Tarife actuale** | **Tarife propuse spre aprobare** |
| **Lei/tonă fără TVA** | **Lei/tonă fără TVA** |
| **T 1** | **Tariful de colectare separată și transport separat al deșeurilor reciclabile de hârtie, metal, plastic și sticlă din deșeurile municipale, din mediu urban- persoane fizice** | **891,50** | **1.035,62** |
| **T 2** | **Tariful de colectare separată și transport separat al deșeurilor reziduale din deșeurile municipale, din mediu urban- persoane fizice** | **362,42** | **421,11** |
| **T 3** | **Tariful de colectare separată și transport separat al deșeurilor reciclabile de hârtie, metal, plastic și sticlă din deșeurile municipale, din mediu rural- persoane fizice** | **865,43** | **1.005,32** |
| **T 4** | **Tariful de colectare separată și transport separat al deșeurilor reziduale din deșeurile municipale, din mediu rural- persoane fizice** | **370,72** | **430,92** |
| **T 5** | **Tariful de colectare separată și transport separat al deșeurilor reciclabile similare de hârtie, metal, plastic și sticlă din deșeurile municipale- non- casnici** | **814.,64** | **945,52** |
| **T 6** | **Tariful de colectare separată și transport separat al deșeurilor reziduale similare din deșeurile municipale- non- casnici** | **489.20** | **567.48** |
| **T 7** | **Tariful de colectare separată și transport separat al deșeurilor din constructii si demolari din deșeurile municipale** | **374.11** | **434.16** |
| **T 8** | **Tariful de colectare separată și transport separat al deșeurilor voluminoase din deșeurile municipale** | **451.95** | **524.64** |
| **T 9** | **Tariful de colectare separată și transport separat al deșeurilor abandonate, altele decât cele abandonate din constructii si demolari din deșeurile municipale** | **706.67** | **819.93** |
| **T 10** | **Tariful de colectare separată și transport separat al deșeurilor din constructii si demolari din deșeurile abandonate din deseurile municipale** | **687.66** | **796.07** |
| **T 11** | **Tariful de colectare separată și transport separat al deșeurilor vegetale din deseurile municipale** | **502.38** | **582.53** |
| **T 12** | **Tariful de transfer al deseurilor reciclabile de hartie, metal, plastic si sticla colectate separat** | **53.79** | **62.19** |
| **T 13** | **Tariful de transfer al deseurilor menajere, altele decat cele reciclabile de hartie, metal, plastic si sticla colectate separat** | **56.36** | **65.17** |

**Director executiv**

**Cristian Marius NICULAE**

Întocmit: Hașca Anastasia-Inspector